b"\n_START_ARTICLE_\nGolanin kukkulat\n_START_PARAGRAPH_\nGolanin kukkulat (hepreaksi: \xd7\xa8\xd7\x9e\xd7\xaa \xd7\x94\xd7\x92\xd7\x95\xd7\x9c\xd7\x9f\xe2\x80\x8e, Ramat HaGolan, arabiaksi: \xd9\x87\xd8\xb6\xd8\xa8\xd8\xa9 \xd8\xa7\xd9\x84\xd8\xac\xd9\x88\xd9\x84\xd8\xa7\xd9\x86\xe2\x80\x8e, Ha\xe1\xb8\x8dbatu 'l-Jawl\xc4\x81n tai \xd8\xa7\xd9\x84\xd8\xac\xd9\x88\xd9\x84\xd8\xa7\xd9\x86\xe2\x80\x8e, al-Jawl\xc4\x81n) (joskus k\xc3\xa4yt\xc3\xb6ss\xc3\xa4 my\xc3\xb6s Golanin yl\xc3\xa4nk\xc3\xb6 tai Golan) on yl\xc3\xa4nk\xc3\xb6maa L\xc3\xa4hi-id\xc3\xa4ss\xc3\xa4, jonka Israel valloitti Syyrialta kuuden p\xc3\xa4iv\xc3\xa4n sodassa 1967.\n_START_SECTION_\nHistoria\n_START_PARAGRAPH_\nIsrael valloitti Golanin kukkuloiden alueen Syyrialta kuuden p\xc3\xa4iv\xc3\xa4n sodan loppupuolella vuonna 1967. Suurin osa alueella asuneista arabeista pakeni alueelta sodan aikana. Sodan j\xc3\xa4lkeen perustettiin tulitaukolinja ja alue j\xc3\xa4i Israelin haltuun. L\xc3\xa4hes v\xc3\xa4litt\xc3\xb6m\xc3\xa4sti alueelle alkoi muuttaa juutalaisia siirtolaisia. Syyria yritti valloittaa alueen takaisin Jom kippur -sodassa vuonna 1973, mutta yll\xc3\xa4tyshy\xc3\xb6kk\xc3\xa4yksest\xc3\xa4 ja israelilaisten raskaista tappioista huolimatta syyrialaisten hy\xc3\xb6kk\xc3\xa4ys pys\xc3\xa4ytettiin. Molemmat maat sopivat tulitauosta vuonna 1974 ja tuosta vuodesta l\xc3\xa4htien tulitaukoa valvomassa on ollut YK:n tarkkailijoita tulitaukolinjalla._NEWLINE_Israel liitti Golanin kukkulat itseens\xc3\xa4 vuonna 1981, mutta liitoksella ei ole kansainv\xc3\xa4list\xc3\xa4 tunnustusta. Alueen strateginen merkitys on suuri. Syyrian p\xc3\xa4\xc3\xa4kaupunki Damaskos sijaitsee vain 60 kilometrin p\xc3\xa4\xc3\xa4ss\xc3\xa4 pohjoiseen Golanin kukkuloilta. Kukkuloilta k\xc3\xa4sin on helppo tarkkailla mahdollisia Syyrian armeijan liikkeit\xc3\xa4 ja kukkulat muodostavat my\xc3\xb6s maantieteellisen esteen mahdolliselle syyrialaishy\xc3\xb6kk\xc3\xa4ykselle. Alue on my\xc3\xb6s t\xc3\xa4rke\xc3\xa4 vesihuollon kannalta. Alue tuottaa noin kolmasosan Israelin juomavedest\xc3\xa4. Syyria on asettanut Golanin kukkuloiden palauttamisen rauhansopimuksen ehdoksi. Yhdysvaltojen v\xc3\xa4litt\xc3\xa4mien rauhanneuvottelujen aikana vuonna 1999 Israel oli valmis palauttamaan suurimman osan alueesta, mutta se halusi pit\xc3\xa4\xc3\xa4 rajan muutama sata metri\xc3\xa4 Genesaretinj\xc3\xa4rvest\xc3\xa4 it\xc3\xa4\xc3\xa4n turvatakseen t\xc3\xa4m\xc3\xa4n vesil\xc3\xa4hteens\xc3\xa4. Syyria taas vaati Israelia per\xc3\xa4\xc3\xa4ntym\xc3\xa4\xc3\xa4n kokonaan vuoden 1967 rajojen taakse. Israel ja Syyria k\xc3\xa4viv\xc3\xa4t neuvotteluja turkkilaisten v\xc3\xa4litt\xc3\xa4jien kautta my\xc3\xb6s vuonna 2008, mutta ratkaisua kiistaan ei syntynyt tuolloinkaan._NEWLINE_Syyrian sis\xc3\xa4llissodan aikana vuodesta 2013 l\xc3\xa4htien Syyrian armeija ja sit\xc3\xa4 vastustavat kapinalliset k\xc3\xa4viv\xc3\xa4t taisteluja Golanin kukkuloiden rajanylityspaikoista. My\xc3\xb6s Israelin armeijan asemat joutuivat ajoittain tulituksen kohteiksi ja armeija vastasi tuleen. Syyrian kapinalliset ottivat ajoittain YK:n tarkkailijoita panttivangeiksi. Syyrian hallituksen joukot valtasivat Golanin kukkuloiden vastaiset alueet hein\xc3\xa4kuussa 2018.\n_START_SECTION_\nV\xc3\xa4est\xc3\xb6\n_START_PARAGRAPH_\nGolanin kukkuloiden asukasluku on noin 47\xc2\xa0000 ja alue kuuluu Israelin harvimmin asuttuihin alueisiin. Juutalaiset siirtolaiset muodostavat asukkaiden v\xc3\xa4hemmist\xc3\xb6n. Heit\xc3\xa4 on alueella Israelin tilastokeskuksen mukaan 20\xc2\xa0500. Juutalaiset asuvat alueen ainoassa kaupungissa Katzrinissa, sek\xc3\xa4 kibbutzeissa ja moshaveissa eri puolilla Golania. Juutalaisia siirtokuntia on kaikkiaan yli kolmekymment\xc3\xa4. Golanin kukkuloiden druusit asuttavat p\xc3\xa4\xc3\xa4asiassa Masaden, Ein Qiniyyen, Majdal \xc5\xa0amsin ja Buqatan kyli\xc3\xa4 Golanin koillisosassa. Suurin osa druuseista ei ole ottanut vastaan Israelin kansalaisuutta. Golaniin kuuluu my\xc3\xb6s yksi alaviittien asuttama kyl\xc3\xa4 Ghajar l\xc3\xa4hell\xc3\xa4 Libanonin vastaista rajaa.\n_START_SECTION_\nTalous\n_START_PARAGRAPH_\nGolanin kukkuloilla on kibbutseja, Golanin kukkuloiden viinitehdas sek\xc3\xa4 vesipullottamo. Golanin kukkuloiden pohjoisosassa on laskettelukeskus Hermonvuorella."